Lars Kramer Mikkelsen (S), 2003-05-20:
B 90 lægger op til, at alle boliger i Danmark skal kontantvurderes ud fra samme metode som ejerboliger.
Vi ser i
beslutningsforslaget et praktisk problem, som jeg her vil forsøge at gøre rede for, men først vil jeg sige et par ord om præmisserne i beslutningsforslaget
Det er nævnt i bemærkningerne, at en kontantvurdering ville være afgørende, hvis regeringen får gennemført sine tanker om at sælge ud af de almene boliger, og hvis, hvilket i øvrigt strider imod al sund fornuft, regeringen skulle vælge at sælge ud af de almene boliger, skal værdifastsættelsen bestemmes af markedsvilkårene.
Vi mener, at det vil føre til ghettoisering, til social armod, som vi har set det i f.eks. Storbritannien, hvor noget lignende blev gennemført i 1980'erne.
Vi kan under ingen omstændigheder støtte et forslag om salg af almene boliger i Danmark.
Derfor mener vi også, at hele præmissen for denne diskussion er forkert, men det er opløftende at læse i bemærkningerne til beslutningsforslaget, at De Radikale er imod et sådant salg.
Det er vi i Socialdemokraterne glade for at konstatere.
Desværre er vi ikke lige så enige med De Radikale om det med huslejefastsættelser.
Vi ser en række problemer
i det beslutningsforslag, vi behandler her: En kontantvurdering af boliger vil højst sandsynligt føre til huslejestigninger i hovedstadsområdet og i landets større byer.
Her mener vi, at det netop er nødvendigt med en regulering af huslejepriserne, hvis man ikke vil begrænse boligmassen i byerne til den mest velstående del af befolkningen.
Lad det være sagt med det samme: Socialdemokraterne ønsker ikke markedsbestemt, men omkostningsbestemt husleje.
Ud fra de analyser, der foreligger, fra Lejelovskommissionen og i rapporten fra maj 2001 kan vi allerede se, hvad resultatet af en deregulering af huslejen vil være.
Jeg tror egentlig heller ikke, at De Radikale selv tror på, at boligstøtten i en VK-regering med støtte fra Dansk Folkeparti vil blive ændret i opadgående retning, således at der bliver udbetalt større summer til boligstøtte til befolkningen.
Vi tror ikke rigtig på det.
Vi taler ærlig talt om udgifter i milliardklassen, og jeg ved ikke, om De Radikale selv har fantasi til at forestille sig, at boligstøtten vil blive sat i vejret under den nuværende regering.
Endelig mener vi også, at en kontantvurdering efter markedsvilkår af samtlige boliger vil være en meget stor og omfattende beregningsøvelse at kaste sig ud i.
Vi taler om halvanden million boliger, der skal kontantvurderes ud fra kriterier, der ikke engang ligger fast endnu.
En samlet vurdering på én og samme tid vil desuden give et helt forrykt billede af boligmarkedet.
Vi har nok en mistanke om, at beslutningsforslaget her er et forsøg på også at pille ved huslejereguleringerne.
Det vil uvægerlig være en beslutning, der rent socialt vender
den tunge ende nedad
Derudover frygter vi også, at forslaget kan sætte yderligere skub i regeringens planer om et salg af de almene boliger, og det er vi jo som bekendt uenige i.
Der rejser sig, som Socialdemokraterne ser det, flere spørgsmål og problemer, end der egentlig kommer svar i beslutningsforslaget.
Men vi glæder os til at behandle det i Boligudvalget og se ministerens svar på en række af de spørgsmål, der kan danne sig ud fra beslutningsforslaget.
Vi ser frem til de udfordringer, der ligger i det, men sådan umiddelbart er vi ikke begejstret for forslaget.
Så tror jeg i hvert fald, vi har fået én ting ud af den her debat i dag, og det er, at der er flere ejendomsmæglere i Venstres gruppe, end der er i Socialdemokratiets gruppe - jeg må sige, at jeg tilstår, at jeg ikke er ejendomsmægler, og jeg tror heller aldrig, at jeg bliver det.
Skal den vurderes?
Skal den ikke vurderes?
Vi undrer os måske lidt over, at der kommer et forslag fra De Radikale, hvori de siger, at de er modstandere af salg, mens Venstre, som er tilhængere af salg, sådan set ikke er interesseret i at få at vide, hvad de boliger er værd.
Det er jo det, der skaber forvirringen, og så det, at vi samtidig kan høre fra talerstolen, at Venstre er interesseret i at bygge boliger til almindelige mennesker.
Det skaber en pokkers bunke utryghed i den sektor.